Dansk politi skal ikke være bleg for at bruge tortur, hvis man eksempelvis har fat i en person, der er mistænkt for at ville bombe Magasin.

Det mener de Konservatives retsordfører, Tom Behnke, og den udmelding får SF til at kritisere det konservative torturforslag i skarpe vendinger.

- Det er en så absurd tanke, og det vender sig i mig, at dansk politi skulle udstyres med magten til at anvende tortur. Og mig bekendt har politiet heller ikke bedt om at få de beføjelser, siger SFs politiske ordfører, Jesper Petersen, til Berlingske Nyhedsbureau.

- Der er gået lige rigeligt »Jack Bauer« i den for Tom Behnke. Forestiller han sig virkelig, at vi skal til at oprette et torturkammer hos Politiets Efterretningstjeneste, og at vi skal uddanne danske politibetjente til at rive neglene af fanger, eller hvordan man ellers kan påføre folk maksimal smerte? spørger han og peger på, at oplysninger fremkommet under tortur er »dybt upålidelige«.

Tom Behnkes udmelding kommer, efter at Jesper Petersens egen partiformand, udenrigsminister Villy Søvndal (SF), i weekenden måtte trække sine udtalelser, om at Danmark ikke vil bruge oplysninger fremkommet efter tortur, i land.

Også statsminister Helle Thorning-Schmidt (S) sagde på sit ugentlige pressemøde tirsdag, at Danmark er klar til at bruge torturoplysninger, hvis det kan redde danske liv eller institutioner.